મોટાં શહેરોમાં લોકો મોડી રાત સુધી પાંચસો, હજારની નોટો બદલાવવા એટીએમ આગળ લાઈનો લગાવતા જોવા મળ્યા. પેટ્રોલપંપો, ટોલનાકાઓ પર વાહનોની લાંંબી લાઈનો લાગી ગઈ. વડોદરા, સાબરકાંઠા, અરવલ્લી જિલ્લાના હાઈવે ટોલનાકાઓ પર તો ત્રણ કિલોમીટર લાંબી લાઈનો લાગી ગઈ હતી. આંગડિયાઓનો વ્યવહાર, એટીએમ, બેંક, ટોલબૂથ, જ્વેલર્સ, બજારો, માર્કેટયાર્ડની હરાજી, મંદિરોમાં દાન સહિતની પ્રવૃત્તિઓ અટકી ગઈ. સપરિવાર દિવાળી વેકેશનની મજા માણવા ગયેલા અનેક પરિવારો ફસાયા. ઉશ્કેરાયેલા લોકોએ કેટલીક જગ્યાએ બેંક કર્મચારીઓ પર દાઝ કાઢી. લોકોના રોજિંદા વ્યવહારો ઠપ થઈ જતા વગર કર્ફ્યૂએ શહેરો શાંતિની મુદ્રામાં આવી પડ્યાં. દેશ આખો વહેલીતકે આ બંને નોટોથી છુટકારો મેળવવા મચી પડ્યો છે.